Nii cojoanoote,
acaihanejein satononiha jera jaoha cunaa bote cuhane fauhin jera jaoha cuhacaanune jana,
canaacaanu aina uheniha Jesosone jaun,
nii que ereerecure.
Nii jana jetaote,
Tiberia nese caje uhin turuha uhe leinjiin bote.
Turuhin jetaote,
najauriha uhe nii Cana Coaunera bajaain niicha tei faan quihuruha najaan rohan.
Nii jana cuu nenihacaanune jana,
Jesoso netonai niha natiin nenihane jaun,
nii bote cuhane nefaujuaain cuhin,
nii nihacaanune jaaun Caferenaaon turuhin ariha uure.
Nii janate jera jaohin coaraa uuruhane jana,
cuu nii Caferenaaon ne Jesoso.
Nii jaunte rai:
“Chabana cau turuhite cacha relaera”,
“Nii quiicha ichai coaraquiche natiin,
‘Naaojoain caara’,
naain inara suujuau erenaa coacuelanaala,
nainaain obejeein lenonequichene jaunte cariirijieeiche”,
naainte,
“Coa sanaa inaera lenone corenihacha amihanihache.
Acaihanejein ichaonaa tera chabana sanaachara nejeein lenone coreniha amihaneeuche.
Nii nitajenaachara nejeein niha cacha najaan lenone tihanune coinate caletoae Ofa Cana Coaunera.
Canune inaraacha cohajei Cacha Calaohi ineeunra”,
naa Jesoso acaauru rai janate:
“Chatohaneein nerichaanu Cana Coaunera jerenohi ichacaaunne coina”,
naain bajaauruhane janate:
“Caa niicha letoai nichaaunne esenetaaichenete jere Cana Coaunera”,
naa Jesosone janate:
“Chatohanaina ichaain canacaanu notaareei,
coaraain esinaaen rauhijiriin Cana Coaunera letononeeine esenetaacaanune coina.
Carene tabai que amuhemuhecuruha najaaun jetaote,
neniha lenonene jaun jetao,
dede caje faan rijijieein nenaa manaa neein curuajaain nenaa que jetao ichaohin amuhemuherejetocurelu canacaanu inoaesihuru.
Nitohaneein jetaote,
neniha lenonene jaun,
‘Dede caje nenaa faan rijijieein nenaa manaa te Cana Coaunera’,
naa Cana Coaunera Quiricha inoaesi cuhane”,
“Coatiha Moisesa nii dede caje nenaa faan manaa tihei.
Acaihanejein Ofa Cana Coauneraachate nii dedeeu nenaa faan esine teraneein ne.
Nii Ofa Cana Coauneraacha tei faante turue caa chauratane que,
cachaauru rai ichaonaa chabana nitajenaachara nejeein nenaa terane que”,
naa Jesosone jaunte:
“Atiin canacaanu rai inetono janonaa bana,
nii faan que canacaanu sihura curuaanaa”,
naauruhane janate:
“Canune cacha rai ichaonaa tera faan neein neeun.
Cha teeinte carene uhe aca mijiteriaain.
Cha teeinti quesenetae,
aca cocoireriaain.
Nete inara rai aitocoaaunne esenetaeneeiche,
inara nota que quiicha ichai coaraquiche natiin.
Satiin Ofa Cana Coauneraacha letoaite carene uhe.
Nii jaunna carene uhi nihane sitaenereeunni.
Coatiha quiicha ichana jerei ichacaaunne coina,
dede caje uhin turuha uhaaun caa chauratane que.
Acaihanejein caletoaera Ofa Cana Coauneraacha jerei ichacaaunne coinana cau turuun.
Nabana nitajeeuruha cachaaurune coataate caletoae Ofa Cana Coaunera.
Nii jaunna satiin nii carai niicha teeuri cachaauru ichateein michunajaa cureeunni inae saa cana janonaane bana.
Nii Cana Coaunera Calaohi coaracuruhane esenetaauruha satiin cachaaurunete jere caletoaera Ofa Cana Coaunera,
chabana nitajenaachara nejeein nenaa ichaonaa raa esenetaeraaurune coina.
Nii jaunna inae saa cana janonaane bana ichateein michunajaa cureeunni”,
naain acaauru tonorae Jesoso.
Niritiinte,
“Canune dede caje faunaa faan neeunra”,
naa Jesosone jaun nocoeje chanuure Jorioocuru.
Nitohaneeinte ita rai:
“Ta Jose calaohi Jesoso niha caane.
Raotojoeein inaca,
neba,
naaojoain coitucuhacache natiin,
dede caje faunaa nereta”,
naauruha ita rai Jorioocurune janate:
“Inae canu nocoeje chanuhichene jianecuchera.
Chunei carene unaa nainihei,
nii jereein neniha caletoaera Ofa Cana Coaunerane.
Inae saa janonaane banana nii carene uhine ichatiha cureeunni.
‘Satiinte relareein Cana Coaunera’,
naa Cana Coaunera ere beracuru noaensiuruhacha laenai quiricha cuhane jaunte,
satiin Ofa ere aonaain tonoraain que nerelanacaaurune,
carene ureeincha.
Chabana Ofa coaraai chunei.
Acaihanejein canuhachane coaraaun caje unaa nichaaunne jaun.
Esinaena rauhijiriin aitoreeunni.
Quesenetaerate ichaonaa chabana nitajenaachara nejeein nenaa raa cureein.
Canune ichaonaa chabana nitajenaachara nejeein nenaa tera lenoneneein neeunra.
Neniha leinjiinejein cacha najaaun carene tabai choae amuhemuhecuruha inara inoaesihurune janate,
que ichaaoruhane coina cojoanoo netojoeein manaa neein curuajaain nenaa quinacai nalae Ofa Cana Coaunera,
que ichaaoruhane coina.
Nete,
satiin oore nii quihurera inara inoaesihuru inae binaaneein.
Canune dede caje faunaa lenone neeun.
Nii faan nichaaunne quicha,
chabana orihaain.
Canune nii lenone neein dede caje faunaa neein neeun.
Nii lenone que ichaohin neite nirijijieein nitajenaachara nejeein niha cureein.
Nii lenone quiicha tenaa jereite,
cajabereonneein ne.
Acane tiha cureeunni,
que ichaohin neeuruha caa chauratane que nenacaaurune coina”,
naa Jesosone janate:
“Chatohaneeina rai jaberoco que cana coroaatere”,
naain nejesinajeein ita cotaicha rijitocure Jorioocuru.
Nii jaunte:
“Esinaena rauhijiriin aitoreeunni inara rai.
Canune Cana Coaunera Calaohineein,
jelai Cacha Calaohineein inaraacha cohajei ineein neeun.
Cajabereeon quiin cacoichana coheneeichene,
nihei ichaonaa esine ranaa nainiheeiche.
Cajabereeon quiin cacoichana coerate,
chabana nitajenaachara nejeein nenaa ichaonaa raa cureein.
Acane,
saa cana janonaane bana ichateein michuha cureeunni.
Ichaonaa tera lenone esine neein niha cajabereeone janate,
ichaonaa tera conacai ineein ne cacoichana.
Nitohaneein cajabereeon quiin,
cacoichana coerate,
caniha jiniiquiin nereein.
Nii caletoaera Ofa Cana Coaunerate ichaonaa siri.
Nii jaunna que ichaohin neeun.
Nii rijijieein techu,
cacoreniha ichaoha cureein caque lenoneein nei.
Nii dede caje faunaa lenone quena aitoon.
Coatiha nii inara inoaesihuruhacha quii manaa rijijieein nihei.
Nii manaa quihuruha niqui inara inoaesihuru,
nete satiin oore nii quihurera.
Jana nii caitoonjoan dede caje faunaa lenone quiha cachanete,
chabana nitajenaachara nejeein niha cureein”,
naain relanajae Jesoso,
Caferenaaon,
acaauru rai sinacoca asaae netaojiaauruha Jorioocurune jana.
Caritiin relanajaa Jesosone jaunte:
“Caaintatoha jataain caa naitoonjoan.
Chate nere tonorare”,
naauruha nii caaijie arajiin cunacaauru cachaaurune janate,
aohanriin:
“Ta aihane carautaaichene.
Toohareichecha,
jauriaa nihanulune jaaun jelaiha iniha cuhanune coaraquichene.
Caa quere aonaain esenetaeraaurute,
chaelai janonaa bana nitajenereein.
Jana,
caa aitocoaunne esenetaelanaala erenaa tonoraauruhite,
ichaoha jaberoco niha natiin,
nitajiha cureein suujue.
Cha que nelatihei cana jaberoco,
cana suujue colane.
Nete jaiti caa aitocoaunne jaan esenetaaurene inara tabaauru”,
nae acaauru rai Jesoso,
inae inoaelu caje coaauneein,
“Acaauru acaaurute quesenetaenereein.
Jana,
acate naaonjoain cacolurujueein naaonjoain caeteratiha cureein”,
naain coitucuhane jaun.
Nii jaunte:
“Nii jereniha Ofane,
carene unaa nainihei chunei”,
naa Jesosone caijiete,
jianijihacoaaure nii arajiin aina nerelananichaanune aina amuhemuhenacaauru niritoha Jesosone jaun.
Nii jaunte:
“Inara netonaiha cajaohin caratiriin amuriquiche”,
naain bajaa lechoonca coroatajai nichaanune cajene jana:
“Ahan aihei.
Chuna nenacae curichaacaanu.
Nii canacaanu relaaine jaan tejian nenacaaen ichaonaa chabana nitajenaachara nejeein nenaa teraneein ne.
Canacaanune laaen ii esenetaacaanu.
Nii jaunna acaihanejein Cana Coaunera Calaohi Curisitoneein neeine coitucuhacaanura”,
naa Fedorone janate:
“Canune lechoonca coroatajai nequichene cotijiaain raain neeun niqui.
Nete,
nii inara lechoonca coroataja nechu aansai moconajaeraneein ne”,
nae Jesoso canacaanu rai.
Nii Simoon calaohi Jodasi Isacariote quete aite Jesoso,
aina nerelanaa nichaanune lechoonca coroataja niha natiin colurujuerichaain coitucuhane jaun.